Lid ble født i Drangedal, men vokste opp i Bærum. Han tok examen artium 1927 i Stabekk og kunne starte på bibliotekkurs ved Deichmanske bibliotek. Han avbrøt sine cand.philol-studier da Wollert Keilhau hentet ham til Stortingets bibliotek i 1930 og gjorde ham til sin nærmeste medarbeider for leksikonet Kringla Heimsins. Etter tre år gikk han til NRK som sekretær for riksprogramsjef Olav Midttun og fra 1937 som bibliotekar for kringkastingen og altså sjefbibliotekar fra 1946. Han var også redaksjonssekretær for Aschehougs konversasjonsleksikon 1939–1951 og medredaktør for Familieboken.